VEGA og All Things Live præsenterer

**Byens bedste milkshake – Kelis shaker VEGA**

*Den 6. marts slipper den amerikanske megastjerne, Kelis, sine farverige, potente og genrevridende hits afsted i Store VEGA, hvor hun fejrer 20-års jubilæet for sin moderne klassiker af et debutalbum Kaleidoscope.*

I 1999 tonsede blot 20-årige Kelis ind på verdens hitlister med den potente single ”Caught Out There”, og fik en hel generation af unge piger til at råbe med på ordene *”I hate you so much right now”*, når hendes karakteristiske farverige afro tonede frem på MTV.

Samme år udgav hun det The Neptunes-producerede debutalbum *Kaleidescope*, som hun i 2019 kan fejre 20-års jubilæum for. Albummet blev allerede dengang kaldt ”a modern classic” af blandt andet NME, og regnes i dag for at være lidt af et kult-album.

Selvom Kelis i dag har solgt millioner af album, har hun været en outsider i et kuld af musikbranchens store popdivaer. Hun er kendt for at gå sine egne veje på en smal sti af pop og R&B, og har som en musikalsk kamæleon skiftet ham et utal af gange.

Med sit tredje studiealbum, *Tasty,* skruede Kelis og The Neptunes helt op for den innovative og futuristiske R&B. Med singler som ”Milkshake”, ”Trick Me” og ”Millionaire” solgte hun næsten 100.000 eksemplarer på blot en uge.

I 2007 brød hun med sit daværende pladeselskab, og lagde musikken på hylden for at uddanne sig til kok. Hendes gastronomiske entusiasme præger det seneste album, med den rammende titel *Food* fra 2014. Albummet indeholder en samling sange, der med den karismatiske hæse stemme og organiske instrumentering sender lytteren på en forunderlig, musikalsk tur ud i svedig, retro-lydende soul, funk og pop. Soundvenue kvitterede med fem stjerner og skrev bl.a.:

*”Når man har fundet sig til rette med en mere tilbageskuende Kelis, står det dog klart, at Food er et af sangerindens hidtil bedste album.”*

Kelis har netop annonceret, at hun i øjeblikket arbejder på sit syvende studiealbum, så mon ikke danske fans kan se frem til at opleve Kelis med alle hendes megahits, og måske en håndfuld nye, lækre R&B-skæringer til marts!

**Fakta om koncerten:**Kelis (US) – Kaleidecope 20th Anniversary Tour
Fredag d. 6. marts kl. 20.00
Store VEGA, Enghavevej 40, 1674 København V
Billetpris: 350 kr. + gebyr
Billetsalget starter fredag den 22. november kl. 10.00 via vega.dk og Ticketmaster.